SK Úradný vestník Európskej únie C 49/9

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2009/C 49/07)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„TRADITIONAL GRIMSBY SMOKED FISH“

ES č.: UK-PGI-0005-0132-19-05-2000

CHZO ( X ) CHOP ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Department for Environment, Food and Rural Affairs Adresa: Food and Drink Manufacturing Team Area 8E, 9 Millbank, c/o Nobel House 17 Smith Square, London SWIP 3JR United Kingdom Tel.: (44) 207 238 6623 Fax: (44) 207 238 5728 E-mail: simon.johnson@defra.gsi.gov.uk

2. Skupina:

Názov: The Traditional Grimsby Fish Smokers Group Adresa: Alfred Enderby Ltd Maclure Street, Fish Docks Grimsby DN31 3NE United Kingdom Tel.: (44) 1472 342984 Fax: (44) 1472 342984 E-mail: smoked@alfedenderby.co.uk Zloženie: výrobcovia/spracovatelia ( X ) ostatní ( )

3. Druh výrobku:

Trieda 1.7: Čerstvé ryby, mäkkýše a kôrovce a výrobky z nich

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov

„Traditional Grimsby Smoked Fish“

4.2. Opis

Traditional Grimsby Smoked Fish je definovaný ako filety z tresky škvrnitej a tresky jednoškvrnej, s hmotnosťou 200 až 700 gramov, údené za studena podľa tradičnej metódy vo vymedzenej zemepisnej oblasti. Majú krémovú až béžovú farbu, suchú konzistenciu a jemne slanú údenú chuť. Po spracovaní sa v kartónoch zhotovených osobitne na tento účel (ktorých hmotnosť nesmie byť väčšia ako 5 kilogramov) alebo v individuálnych vákuových baleniach dodávajú na rôzne predajné miesta.

4.3. Zemepisná oblasť

Mesto Grimsby, vymedzené svojimi administratívnymi hranicami, v okrese North East Lincolnshire.

4.4. Dôkaz o pôvode

Minimálnymi požiadavkami kontroly sú:

Pri príprave spracovaného výrobku

i) každý výrobca je zapísaný v registri výrobcov, ktorý vedie skupina Traditional Grimsby Fish Smokers Group;

ii) ryby sa zvyčajne nakupujú na rybnom trhu v Grimsby. Musia sa uchovávať písomné záznamy všetkých nakúpených rýb;

iii) vymenovaný kontrolný orgán vykonáva kontroly týchto písomných údajov.

Vysledovateľnosť spracovaného výrobku:

i) informácie o výrobcovi (kontaktné údaje a identifikačné číslo), o výrobku (druh, hmotnosť a dátum minimálnej trvanlivosti) musia byť pri predaji rýb uvedené na balení;

ii) výrobca musí viesť písomné záznamy o predajoch;

iii) vymenovaný kontrolný orgán kontroluje spĺňanie týchto požiadaviek.

4.5. Spôsob výroby

Čerstvé celé ryby pochádzajú zvyčajne z Islandu, Faerských ostrovov a Nórska, ale môžu pochádzať aj z iných oblastí. Kvalifikovaní pracovníci ryby ručne filetujú. Filety sa na 10 – 15 minút naložia do nálevu a večer sa potom položia na konštrukcie z kovových tyčí, teda rošty, aby odkvapkali. Ryby na roštoch sa umiestnia do udiarní do výšky, ktorá zodpovedá údeniu za studena.

Spodok udiarne sa pokryje pilinami, ktoré sa „zapália“ tak, aby začali čadiť. Ako dlho sa ryby údia závisí od ich veľkosti, ale do veľkej miery aj od teploty a vlhkosti prostredia. To znamená, že v lete sa pilinám musí odobrať kyslík a len malý „oheň“ je potrebný na to, aby piliny začali čadiť. V zime sa pilinám neodčerpá žiadny kyslík alebo len veľmi málo kyslíka a na to, aby piliny čadili, treba väčší „oheň“. Filety sa údia v noci, a to minimálne 8 hodín. Kvalifikovaní pracovníci údenie pravidelne kontrolujú, aby sa ryby vyúdili rovnomerne, pričom nimi v prípade potreby hýbu, alebo ich vyberú von. Súčasťou procesu údenia nie je žiadny prívod tepla, pretože ryby by sa uvarili, začali by sa rozpadať a popadali by z roštov.

Ryby sa následne vyberú z udiarní a vychladia sa. Po ochladení sa balia do kartónov s medzivrstvami, ktoré sú vyrobené osobitne na tento účel, alebo do individuálnych vákuových balení a prevážajú sa na rozličné predajné miesta v Spojenom kráľovstve a aj v zahraničí.

4.6. Spojenie

Vlastnosti rýb Traditional Grimsby Smoked Fish súvisia so zemepisnou oblasťou na základe tradície, povesti, postupu pri údení a zručnosti pracovníkov, ktorí sa na ňom podieľajú. Tieto zručnosti odovzdáva jedna generácia nasledujúcej. Tradícia a postupy sa dajú dokázať a dokladovať už v druhej polovici 19. storočia. Grimsby sa v Spojenom kráľovstve spájalo s údením rýb už od roku 1850, keď železnica umožnila rýchlu prepravu údených rýb do Londýna a postupne aj do všetkých kútov krajiny. V tom čase samozrejme ešte neexistovali žiadne chladiace zariadenia ani možnosti výroby ľadu, ktoré sa dnes používajú pri konzervovaní čerstvých a rýchlo sa kaziacich produktov ako sú ryby. Na predĺženie trvanlivosť týchto výrobkov sa využívalo solenie, sušenie, údenie alebo ich kombinácia. Ryby sa v Grimsby aj naďalej úspešne údia tradičným spôsobom, napriek tomu, že v iných častiach krajiny sa medzičasom presadili mechanické pece.

Prístav v Grimsby je v Anglicku jedinečný, pretože sa nachádza na myse, ktorý oddeľuje ústie rieky Humber od Severného mora. Vďaka tejto lokalite je prístav vystavený studeným suchým vetrom od mora a ústia, v dôsledku čoho priemerné maximálne letné teploty neprekračujú 20 stupňov Celzia, čo je oveľa menej ako na pevnine, a táto skutočnosť napomáha proces tradičného údenia rýb.

Druhou výhodou toho, že Grimsby sa nachádza na východnom pobreží, je to, že je najmenej vystavené juhozápadným vetrom, ktoré prinášajú dážď a ktoré prevládajú na väčšine územia Spojeného kráľovstva. Má prímorskú klímu, čo znamená, že sezónne výkyvy počasia sú len malé, ale počasie sa môže zmeniť zo dňa na deň.

Vedomosti získané za roky údenia rýb v prístave sú mimoriadne dôležité pri predvídaní týchto zmien. To začína už pri zakúpení správneho druhu ryby, pretože ich stav sa v závislosti od ročného rastového cyklu výrazne mení. Grimsby má výhodu, pretože má na výber ryby z takej širokej oblasti, že skúsený nákupca môže za bežných okolností v ktoromkoľvek ročnom období nájsť ryby vhodné na údenie. Ako sa už uviedlo, aby sa ryby mohli správne vyúdiť, musia podniky zvážiť mnohé faktory pri rybách, ročnom období a počasí. Odborné vedomosti, ktoré generácie v Grimsby zhromaždili, umožňujú výrobu produktov nemennej kvality už na dotyk a pohľad.

Mesto Grimsby sa v celom Spojenom kráľovstve spája so spracovaním rýb. Prístav a mesto sú hrdé na to, že mnohí predajcovia rýb môžu už vyše storočie dodávať väčšinu druhov rýb do všetkých častí krajiny a v súčasnosti už aj do Európy. Traditional Grimsby Smoked Fish je jedným z najvýznamnejších výrobkov, ktorý sa spája s prístavom.

V prvej polovici 20. storočia bolo Grimsby najväčším rybolovným prístavom na svete. Patrí mu nepopierateľné miesto medzi menami ako Vigo, Esbjerg, Boulogne Sur Mer a Bremerhaven, s ktorým má družbu. Aj dnes je mesto najväčším centrom spracovania rýb v Spojenom kráľovstve, pričom členmi združenia Grimsby Fish Merchants Association je v súčasnosti 106 spoločností. Tento rozmanitý základ obchodu bol vždy silou prístavu a prispel k tomu, že rybné trhy v Grimsby zohrávajú ústrednú úlohu v obchode s čerstvými rybami nielen v Spojenom kráľovstve, ale aj v Európe.

Skúsenosti a poznatky nutné na úspešné údenie rýb tradičným spôsobom možno nadobudnúť len počas mnohých rokov, pričom vedomosti často odovzdáva jedna generácia nasledujúcej. To je v protiklade k moderným mechanickým peciam, ktoré sú v podstate utesnené elektricky vykurované pece, ktoré sa regulujú iba otáčaním ovládačov. Vďaka týmto udržateľným zdrojom a strategicky výhodnej polohe v centre distribučnej siete chladených rýb sú denné dodávky čerstvo údených rýb zaručené vo všetkých častiach krajiny.

Guild of Fine Food Retailers (zväz maloobchodníkov s lahôdkami) vyjadrili svoje uznanie záväzku dodržiavať kvalitu a udelili Traditional Grimsby Smoked Fish viaceré ocenenia. Ich význam regionálneho výrobku s výnimočnou kvalitou uznávajú aj mnohí kuchári a autori kníh a článkov o jedle. Zmieňuje sa o nich napríklad Rick Stein v diele „Food Heroes“, ako aj Henrietta Greens vo „Food Lovers Britain“.

4.7. Kontrolný orgán

Názov: North East Lincolnshire Council Adresa: Trading Standards Department Municipal Offices Town Hall Square Grimsby DN31 1HU United Kingdom Tel.: (44) 19 03 23 77 99 Fax: (44) 19 03 20 44 45 E-mail: trading.standards@nelincs.gov.uk

Kontrolný orgán je oficiálny verejný orgán, ktorý zodpovedá norme EN 45011.

4.8. Označenie

Symbol EÚ pre chránené zemepisné označenia sa uvádza v blízkosti registrovaného názvu.

(1) Ú. v. EÚ L 93, 31.3.2006, s. 12.